เนสกาแฟ

เนสกาแฟ  เป็นตราสินค้ากาแฟที่ผลิตโดยเนสท์เล่ มาในหลายรูปแบบ ชื่อตราสินค้ามาจากคำว่า "เนสท์เล่" ควบกับคำว่า "กาแฟ" เปิดตัวเป็นครั้งแรกในประเทศสวิตเซอร์แลนด์เมื่อวันที่ 1 เมษายน ค.ศ. 1938
ประวัติ.
ในปี ค.ศ. 1929 หลุยส์ ดัปล์ ประธานบริษัทเนสท์เล่ในขณะนั้น ได้รับการขอร้องจากธนาคารฝรั่งเศสและอิตาลีสำหรับอเมริกาใต้ที่เขาเคยทำงานว่า ธนาคารมีเมล็ดกาแฟที่ไม่สามารถจำหน่ายได้เหลืออยู่เป็นจำนวนมากภายในโกดังที่ประเทศบราซิล ซึ่งเป็นผลกระทบจากเหตุการณ์ตลาดหลักทรัพย์วอลล์สตรีทตก ค.ศ. 1929 ทำให้ราคาเมล็ดกาแฟในตลาดโลกตกต่ำลง ธนาคารจึงสอบถามมายังเนสท์เล่ว่ามีวิธีการแปลงสต็อกเมล็ดกาแฟทั้งหมดดังกล่าวเป็นก้อนกาแฟที่ชงได้เพื่อจำหน่ายให้แก่ผู้บริโภคหรือไม่ หลุยส์จึงติดต่อมัคส์ มอร์เกินทาเลอร์ นักเคมี ให้เข้ามาวิจัยวิธีการข้างต้น สามปีถัดมามอร์เกินทาเลอร์และทีมนักวิจัยค้นพบว่ากาเฟโอแล (café au lait) ซึ่งเป็นกาแฟผสมกับนมและน้ำตาล แล้วทำให้กลายเป็นผงนั้นช่วยเก็บรสชาติของกาแฟได้นานขึ้น แต่ผงกาแฟดังกล่าวยังละลายได้ยาก ส่วนนมและน้ำตาลก็ทำให้เกิดปัญหาใหม่ ๆ ในการผลิต
กำเนิดเนสกาแฟ.
อย่างไรก็ตาม มอร์เกินทาเลอร์พบว่ารสชาติและกลิ่นหอมของกาแฟจะคงอยู่ในกาแฟที่ผสมนมข้นหวานได้ดีกว่ากาแฟที่ผสมนมธรรมดา และยังพบอีกว่ากาแฟจะเก็บได้นานขึ้นในอุณหภูมิและแรงดันที่สูง เขาจึงสรุปว่าความลับในการเก็บรักษากลิ่นหอมของกาแฟเอาไว้ คือ การผลิตกาแฟที่สามารถละลายได้โดยที่ยังคงสภาพของคาร์โบไฮเดรตได้มากพอ การค้นพบนี้เป็นสิ่งใหม่และสวนทางกับความเชื่อทางวิชาการในขณะนั้้น ปีต่อมาเขาใช้เทคนิคเฉพาะในการผลิตผงกาแฟดังกล่าว และเสนอต่อกรรมการบริหารและผู้อำนวยการฝ่ายเทคนิคของเนสท์เล่เพื่อผลิตตัวอย่างกาแฟสำเร็จรูปที่สามารถละลายได้ ในที่สุดเนสท์เล่จึงเปิดตัวผลิตภัณฑ์ดังกล่าวในชื่อ เนสกาแฟ เมื่อวันที่ 1 เมษายน ค.ศ. 1938 ในประเทศสวิตเซอร์แลนด์ และจัดตั้งสายการผลิตขนาดใหญ่สำหรับสกัดและอบแห้งเมล็ดกาแฟ เพื่อผลิตเนสกาแฟขึ้นที่โรงงานในเมืองออร์บ หลังจากนั้น "เนสกาแฟ" จึงเปิดตัวในสหราชอาณาจักรในอีกสองเดือนถัดมา และในสหรัฐอเมริกาในปีถัดมา จนกระทั่งในสิ้นปี ค.ศ. 1940 เนสกาแฟมีวางจำหน่ายใน 30 ประเทศทั่วโลก
ช่วงสงครามโลกครั้งที่สอง.
ในช่วงสงครามโลกครั้งที่สอง มีสัดส่วนผู้บริโภคเนสกาแฟเฉพาะในประเทศสวิตเซอร์แลนด์ สหราชอาณาจักร และสหรัฐอเมริการวมกันมากกว่า 3 ใน 4 ของการบริโภคเนสกาแฟทั่วโลก แนะเนื่องจากการเก็บรักษาที่สามารถทำได้ยาวนานกว่ากาแฟสด ทำให้เนสกาแฟได้รับความนิยมเพิ่มขึ้นอย่างรวดเร็ว และยอดขายก็เพิ่มขึ้นเป็นเท่าตัว นอกจากนี้ ยังมีการผลิตเนสกาแฟเป็นจำนวนมากเพื่อใช้เป็นเสบียงให้กับทหารสหรัฐอเมริกาในระหว่างการสู้รบ เนสท์เล่จึงก่อตั้งโรงงานผลิตเนสกาแฟสองแห่งขึ้นในสหรัฐอเมริกาในปี ค.ศ. 1943 เพื่อรองรับความต้องการที่เพิ่มมากขึ้น
เหตุการณ์สำคัญ.
ในปี ค.ศ. 1952 โรงงานผลิตเนสกาแฟในแซ็ง-เมเนต์ ประเทศฝรั่งเศส สร้างนวัตกรรมใหม่โดยการผลิตกาแฟที่ไม่ต้องเติมคาร์โบไฮเดรตเพิ่ม จากนั้นในยุค 60 มีการเปิดตัวเนสกาแฟในทวีปยุโรปและประเทศญี่ปุ่น โดยใช้แก้วเป็นบรรจุภัณฑ์เพื่อช่วยรักษาความสดใหม่ของกาแฟ ต่อมาในปี ค.ศ. 1965 ได้เปิดตัวกาแฟสำเร็จรูปแบบใหม่ในชื่อ "เนสกาแฟ โกลด์ เบลนด์" "(Nescafé Gold Blend)" กาแฟสำเร็จรูปแบบใหม่ซึ่งใช้กระบวนการผลิตรูปแบบการแช่แห้ง (Freeze Dried) หลังจากนั้นเนสกาแฟยังสร้างสรรค์กาแฟสำเร็จรูปอีกหลากหลายรูปแบบ เช่น "เนสกาแฟ ดีแคฟฟินเนต (Nescafé Decaffeinated)", "เนสกาแฟ โกลด์ เอสเปรสโซ (Nescafé Gold Espresso)", "เนสกาแฟ แฟรบเป (Nescafé Frappé)", "เนสกาแฟ คาปูชิโน (Nescafé Cappuccino)" และ "เนสกาแฟพร้อมดื่ม" "(Nescafé Ready-to-Drink)" นอกจากนี้ในยุค 90 นักวิจัยของเนสท์เล่ยังพัฒนาระบบทำฟองในตัวเพื่อให้คุณภาพของฟองนมดีขึ้น และใช้ระบบนี้ในการผลิตเนสกาแฟ คาปูชิโน ในปัจจุบัน
เครื่องชงกาแฟ.
ต่อมาเนสกาแฟได้เปิดตัวเครื่องชงกาแฟ "เนสกาแฟ ดอลเช กุสโต (Nescafé Dolce Gusto)" ขึ้นในประเทศสวิตเซอร์แลนด์ ประเทศเยอรมนี และสหราชอาณาจักรในปี ค.ศ. 2006 และประเทศสเปนในปีถัดมา โดยเครื่องนี้สามารถชงได้ทั้งแบบร้อนและแบบเย็น ประกอบด้วยแคปซูล "เนสกาแฟ", "เนสที" และ "เนสควิก" มีทั้งหมด 5 รุ่น ได้แก่ เมโลดี, เซอร์โคโล, พิคโคโล, ฟอนทานา และ ครีเอทีวา สองปีถัดมามีการพัฒนา เนสกาแฟ บาริสตา ("Nescafé Barista)" ขึ้นเพื่อวางจำหน่ายเฉพาะในประเทศญี่ปุ่น โดยเป็นเครื่องชงกาแฟผงที่ใช้ภายในครัวเรือนครั้งละถ้วย
ประเทศไทย.
เนสกาแฟนำเข้ามาในประเทศไทยจากการที่ ประยุทธ มหากิจศิริ นักธุรกิจชาวไทย ประธานกิตติมศักดิ์ของบริษัท โทรีเซนไทย เอเยนต์ซีส์ จำกัด (มหาชน) และประธานกรรมการของบริษัท พีเอ็ม กรุ๊ป จำกัด ที่มีความสนใจธุรกิจด้านกาแฟ ได้จดทะเบียนจัดตั้ง บริษัท ควอลิตี้ คอฟฟี่ โปรดักท์ส จำกัด (QCP) ขึ้นเมื่อวันที่ 21 เมษายน พ.ศ. 2532 โดยมีตระกูลมหากิจศิริและกลุ่มเนสท์เล่แบ่งกันถือหุ้นฝ่ายละ 50% และดำเนินการผลิตเนสกาแฟให้เนสท์เล่นำไปวางจำหน่ายต่อตั้งแต่ปี พ.ศ. 2533 โดยเนสกาแฟได้รับความนิยมจากผู้บริโภคชาวไทยเป็นจำนวนมาก ทำให้ในเวลาต่อมาประยุทธได้รับฉายาว่า "เจ้าพ่อเนสกาแฟ" ต่อมาประยุทธได้มอบหมายให้เฉลิมชัย มหากิจศิริ บุตรชาย เข้าไปบริหาร QCP แทน